WHART ปลื้มนลท.จองหุ้นกู้ล้น 2 เท่าตัว “ทริสฯ” การันตีเครดิต A (Stable) สะท้อนความมั่นคง
WHART ปลื้มนลท.จองหุ้นกู้ล้น 2 เท่าตัว “ทริสฯ” การันตีเครดิต A (Stable) สะท้อนความมั่นคง
WHART ปลื้มนลท.จองหุ้นกู้ล้น 2 เท่าตัว “ทริสฯ” การันตีเครดิต A (Stable) สะท้อนความมั่นคง
6 ธ.ค. 2562

นางสาวนฤมล ตันตยาวิทย์ ประธานเจ้าหน้าที่บริหาร บริษัท ดับบลิวเอชเอ เรียล เอสเตท แมเนจเม้นท์ จำกัด ในฐานะผู้จัดการกองทรัสต์ WHART เปิดเผยว่า กองทรัสต์ WHART ประสบความสำเร็จเป็นอย่างมากจากการขายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้จำนวนไม่เกิน 1,500,000 หน่วย และมีมูลค่าที่ตราไว้ต่อหน่วยคือ 1,000 บาท เสนอขายในราคาหน่วยละ 1,000 บาท หรือรวมทั้งสิ้นไม่เกิน 1,500 ล้านบาท
โดยมีชื่อเฉพาะของหุ้นกู้ว่า “หุ้นกู้ของทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ พรีเมี่ยมโกรท ครั้งที่ 2/2562” โดยกลุ่มนักลงทุนสถาบันจองซื้อล้นกว่าจำนวนหุ้นกู้ที่เสนอขายถึงกว่า 2 เท่า เนื่องจากมีความเชื่อมั่นในศักยภาพการเติบโตของกองทรัสต์ WHART บวกกับแผนการลงทุนอย่างต่อเนื่อง ประกอบกับอัตราการเช่าเฉลี่ยที่อยู่ในระดับมากกว่า 90% สะท้อนถึงกระแสรายรับจากสัญญาเช่าคลังสินค้าโรงงานและศูนย์กระจายสินค้าที่แข็งแกร่ง
สำหรับหุ้นกู้ WHART ครั้งที่ 2/2562 แบ่งเป็น 2 ชุด โดยชุดที่ 1 จำนวนไม่เกิน 1,000 ล้านบาท มีอายุ 3 ปี อัตราดอกเบี้ยคงที่ร้อยละ 2.30 ชำระดอกเบี้ยทุกๆ 3 เดือน ส่วนชุดที่ 2 จำนวนไม่เกิน 500 ล้านบาท มีอายุ 7 ปี อัตราดอกเบี้ยคงที่ร้อยละ 2.90 ชำระดอกเบี้ยทุกๆ 3 เดือน
ในส่วนของทริสเรทติ้ง คงอันดับเครดิตองค์กรและหุ้นกู้ไม่ด้อยสิทธิ ไม่มีหลักประกันชุดปัจจุบันของ ทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ พรีเมี่ยม โกรท (กองทรัสต์ WHART) ที่ระดับ “A” ด้วยแนวโน้ม “Stable” หรือ “คงที่”
ทั้งนี้ ทริสเรทติ้งได้จัดอันดับเครดิตหุ้นกู้ไม่ด้อยสิทธิ ไม่มีหลักประกันชุดใหม่ในวงเงินไม่เกิน 1,500 ล้านบาท ไถ่ถอนภายใน 7 ปีของทรัสต์ฯ ในการออกเสนอขายครั้งนี้ ที่ระดับ “A” ด้วยแนวโน้ม “Stable” ด้วยเช่นกัน โดยกองทรัสต์ WHART  จะนำเงินที่ได้จากการออกหุ้นกู้ในครั้งนี้ไปชำระคืนหนี้เงินกู้ที่มีกับธนาคารเพื่อลดต้นทุนทางการเงิน ซึ่งการบริหารจัดการต้นทุนทางการเงินอย่างต่อเนื่องของกองทรัสต์ WHART จะช่วยเสริมให้กองทรัสต์มีความแข็งแกร่งทางการเงินและเพิ่มศักยภาพการเติบโตอย่างมั่นคง เป็นหนึ่งในผู้นำในอุตสาหกรรมกองทรัสต์ประเภทคลังสินค้า โรงงานและศูนย์กระจายสินค้าของประเทศ